钦定古今图书集成/理学汇编/文学典/第067卷 > 陈彭年
## 钦定古今图书集成/理学汇编/文学典/第067卷 > 陈彭年

按《宋史》本传：“彭年，字永年，抚州南城人。父省躬，鹿邑
令。彭年幼好学，母惟一子，爱之，禁其夜读书。彭年篝
灯密室，不令母知。年十三，著《皇纲论》万馀言，为江左
名辈所赏。唐主李煜闻之，召入宫，令子仲宣与之游。
金陵平，彭年师事徐铉为文。太平兴国中，举进士，在
场屋间颇有隽名。尝因京城大酺，跨驴出游构赋，自”
东华门至阙前，已口占数千言。然佻薄好嘲咏，频为
宋白所黜。雍熙二年，始中第，调江陵府司理参军。因
监决死囚，怖之，换江陵主簿。历澧、怀二州推官，在怀
深为知州，乔惟岳倚任。会樊知古为河北转运，以亲
嫌徙泽州，丁内艰免。御史中丞王化基荐其才，改卫
尉寺丞，迁秘书郎，为大理守详断官。坐事出监湖州
盐税，寻又停官。彭年素贫窭，居丧免职，赖仆人佣贩
以济。真宗即位，复为秘书郎。乔惟岳剌史，海州及知
苏、寿二州，并表彭年通判州事。咸平三年，屡上疏言
事，召试学士院，迁秘书丞、知阆州，未行，改金州。四年，
上疏曰：“夫事有虽小而可以建大功，理有虽近而可
以为远计者，其事有五：一曰置谏官，二曰择法吏，三
曰简格令，四曰省冗员，五曰行公举。此五者，实经世
之要道，致治之坦途也。”会诏举贤良方正，翰林学士
朱昂以彭年闻，召之，辞以贫乏，请终秩。景德初，代还，
直秘阁。杜镐、刁得荐其该博，命直史馆兼崇文院检
讨。又代潘慎修起居注，赐绯鱼。献《大宝箴》曰：“二仪之
内，最灵者人；生民之中，至大者君。民既可畏，天亦无
亲，所辅者德，所归者仁。恭己御下，辉光益新，载籍斯
在，谋猷备陈。内绥万姓，外抚百蛮，治乱所始，言动之
间，观之则易，处之甚难。由是先哲，喻彼投艰，苟能虑
永，乃可防闲，审求逆耳，无恶犯颜。既庶而富，教化乃
施。慈俭之政，富庶之基。鳏寡孤独，人之所”悲，发号施
令，宜先及之。黄发鲐背，心实多知，左右侍从，何尚于兹？瞻言百辟，咸代天工，傥无虚授，可建大中，克彰慎
柬，惟藉至公。知人则哲，听德则聪，才固难备，道亦少
同，葑菲罔舍，杞梓乃充，不扶自直，惟蓬在麻，非拣莫
见，惟金在沙，参备顾问，必辨忠邪，献替以正，裨益无
涯。自匿草泽，亦有《国华》，访此髦士，可拒朋家。《三章》之
立，庶民作程。钦哉恤哉，可以措刑。七代之建，奸孽是
平。本仁本义，可以弭兵。是为《齐礼》，亦曰“好生。”有教无
类，自诚而明。宗庙社稷，飨之以恭。宫室苑囿，诫之在
丰。春蒐秋狝，不废三农。击石拊石，用格神宗。使人以
悦，乃克成功。治国以政，罔或不从。济济多士，用之有
光。硁硁小“器，谋之弗臧。忠言致益，岂让膏粱。六艺为
乐，宁后笙簧。任贤勿贰，尧所以昌。改过不吝，汤所以
王。六合至广，万汇尢多。风俗靡一，嗜欲相摩。如驭朽
索，若防决河。左契斯执，六辔遂和。导之以德，民免婴
罗。不懈于位，俗乃偃戈。”先王之训，罔不咸然。吾君之
治，亦取斯焉。小心翼翼，终日乾乾。三灵降鉴，百“禄无
愆，由兹率土，永戴先天，巍巍洪业，亿万斯年。”顷之，预
修《册府元龟》。三年，迁右正言，充龙图阁待制，赐金紫。
先是，诏谏官、御史举职言事，唯彭年与侍御史贾翱
数有章奏，建白弹射，真宗令中书置籍记之。加刑部
员外郎，与晁迥同知贡举。请令有司详定考试条式，
真宗因命彭年与戚纶参定，多革旧制，专务防闲，其
所取者，不复拣择文行止较一日之艺。虽杜绝请托，
然寘中等者或非宿名之士。大中祥符中，议建封禅，
彭年预详定仪注，上言辨正包茅之用。礼成，进秩工
部郎中，加集贤殿修撰。三年，改兵部郎中、龙图阁直
学士，迁右谏议大夫，兼秘书监。诏就赐食厅编次《太
宗御集》，赐勋上柱国。尝因奏对，真宗谓之曰：“儒术污
隆，其应实大，国家崇替，何莫由斯！故秦衰则经籍道
息，汉盛则学校兴行。其后命历迭改，而风教一揆。有
唐文物最盛，朱梁而下，王风寖微。太祖、太宗丕变弊
俗，崇尚斯文。朕获绍先业，谨导圣训，礼乐交举，儒术
化成，实二后垂裕之所致也。又君之难由乎听受，臣
之不易，在乎忠直。其君以宽大接下，臣以诚明奉上，
君臣之心，皆归于正。直道而行，至公相遇。此天下之
达理，先王之成宪，犹指诸掌，孰谓难哉？”彭年曰：“陛下
圣言精诣，足使天下知训。伏愿躬演睿思，著之篇翰。”
真宗为制《崇儒术》《为君难》《为臣不易》二论示之。彭年
复请示辅臣，刻石国子监焉。六年，召入翰林，充学士，
兼龙图阁学士、同修国史。彭年尝谒王旦，旦辞不见。
翌日见向敏中，敏中以彭年所上文字示旦，旦瞑目
不览，曰：“是不过兴建《符瑞图》进取耳。”真宗奉祀亳州
太清宫，丁谓为经度制置使，以彭年副之，又与谓同
知礼仪院。礼成，加给事中。时谓恳让进秩，彭年亦辞
之，不许。又为天书同刻玉副使。《国史》成，迁工部侍郎。
九年，拜刑部侍郎、参知政事、判礼仪院，充会灵观使。
天禧大礼，为天书仪卫副使，又为参详仪制、奉宝册
使。正月九日，侍真宗朝天书，将诣太庙，退就中书阁
中，如厕眩仆，肩舆还家，遣中使挟医诊疗，旦夕存问。
进兵部侍郎，表求罢奉，不许。二月，卒，年五十七。真宗
亲临，涕泗久之。又睹所居陋敝，叹息数四。废朝，赠右
仆射，谥曰“文僖”，录子佺期大理寺丞，孙彦先太常寺
奉礼郎。真宗前后赐彭年御制歌诗凡六篇。彭年妻
入谒，出彭年像示之，锡赉甚厚。彭年性敏给，博闻强
记，慕唐四子为文，体制繁靡，贵至通显，奉养无异贫
约，所得奉赐，惟市书籍。大中祥符间，附王钦若、丁谓，
朝廷典礼，无不参预。其仪制沿革，刑名之学，皆所详
练。若前世所未有，必推引依据，以成就之。故时政大
小，日有谘访，应答该辩，一无凝滞，皆与真宗意谐。及
升内阁，李宗谔、杨亿皆在后。宗谔卒，亿病退，而彭年
专任矣。事务既丛，形神皆耗，遂举止失措，颠倒冠服，
家人有不能记其名者，奉诏同编《景德朝陵地里》《封
禅》《汾阴三记》《阁门、客省》《御史台仪制》，又受诏编御集
及《宸章集》、历代妇人文集。所著文集百卷，《唐纪》四十
卷。

按《江南野录》：“陈彭年，大中祥符中同知贡举。省试榜
出，有甥不预选，怒人其第。会彭年未来，于几上得黄
敕，乃题其背曰：‘彭年头脑太冬烘，眼似朱砂鬓似篷。
纰缪幸叨三字内，荒唐仍在四人中。取他权势欺明
主，落却亲情卖至公。千百孤寒齐下泪，斯言无路达
尧聪’。彭年怒，抱其敕入奏。章圣见而不悦，然释其罪。”
按《墨客挥犀》，江南陈彭年博学书史，于礼文尤所详
练。归朝日，侍从朝廷，郊庙礼仪，多委彭年裁定，援引
故事，颇为详洽。尝摄太常卿，导驾误行黄道上，有司
止之，彭年正色回顾曰：“自有典故。”礼曹素畏其该洽，
不复敢诘问。

按《国老谈苑》：陈彭年在翰林，所兼十馀职，皆文翰清
秘之目，时人谓其署御为“一条冰。”